b'\n_START_ARTICLE_\nMinsko vaivadija\n_START_SECTION_\nIstorija\n_START_PARAGRAPH_\nViduram\xc5\xbeiais b\xc5\xabsimosios vaivadijos \xc5\xbeem\xc4\x97se gyveno krivi\xc4\x8diai, XI a. dalis j\xc5\xb3 pateko \xc4\xaf Polocko kunigaik\xc5\xa1tyst\xc4\x99, dalis vietini\xc5\xb3 kunigai\xc5\xa1tuk\xc5\xb3 pripa\xc5\xbeino Kijevo kunigaik\xc5\xa1\xc4\x8di\xc5\xb3 vald\xc5\xbei\xc4\x85. XIII a. prad\xc5\xbeioje did\xc5\xbeioji \xc5\xbeemi\xc5\xb3 dalis atsid\xc5\xabr\xc4\x97 lietuvi\xc5\xb3 kunigaik\xc5\xa1\xc4\x8dio Ringaudo (m. 1219\xc2\xa0m.) valdose, v\xc4\x97liau per\xc4\x97jo jo vaikai\xc4\x8diui Mindaugui. Po Mindaugo mirties \xc5\xbeem\xc4\x97se \xc4\xafsigal\xc4\x97jo Hali\xc4\x8do-Vladimiro kunigaik\xc5\xa1\xc4\x8diai, bet 1300\xc2\xa0m. jas atsi\xc4\x97m\xc4\x97 Vytenis._NEWLINE_1413\xc2\xa0m. Jogaila, pertvarkydamas Lietuvos Did\xc5\xbeiosios kunigaik\xc5\xa1tyst\xc4\x97s administracij\xc4\x85, panaikino Minsko kunigaik\xc5\xa1tyst\xc4\x99 ir prijung\xc4\x97 j\xc4\x85 prie Vilniaus vaivadijos. 1566\xc2\xa0m. Minsko vaivadija i\xc5\xa1skirta kaip atskiras administracinis vienetas. I\xc5\xa1 prad\xc5\xbei\xc5\xb3 vaivadija padalyta \xc4\xaf du pavietus: Minsko ir Re\xc4\x8dicos. Po Liublino unijos prie jos prijungtas Mozyriaus pavietas, sudarytas i\xc5\xa1 likusios Lietuvai KIjevo vaivadijos dalies._NEWLINE_Pagrindiniai miestai: Minskas, Mozyrius, Re\xc4\x8dica, Gomelis, Bobruiskas, Kr\xc4\x97va, Kaidanovas._NEWLINE_Visuotinis bajor\xc5\xb3 \xc5\xa1aukimas \xc4\xaf karo tarnyb\xc4\x85 buvo vykdomas Minske.\n_START_SECTION_\nAtstovavimas\n_START_PARAGRAPH_\nMinsko vaivadij\xc4\x85 Abiej\xc5\xb3 Taut\xc5\xb3 Respublikos senate atstovavo Minsko vaivada ir Minsko ka\xc5\xa1telionas. Kiekvieno pavieto seimelis rinkdavo po du atstovus \xc4\xaf Abiej\xc5\xb3 Taut\xc5\xb3 Respublikos Seim\xc4\x85 ir du deputatus \xc4\xaf Lietuvos Tribunol\xc4\x85._NEWLINE_Nuo 1599\xc2\xa0m. Minske paeiliui su Naugarduku vykdavo pavasarin\xc4\x97 Lietuvos Tribunolo sesija. Po Pirmojo Abiej\xc5\xb3 Taut\xc5\xb3 Respublikos padalijimo 1775\xc2\xa0m. Tribunolo sesijos vykdavo Gardine._NEWLINE_Miesto seni\xc5\xabnus tur\xc4\x97jo Minskas, Mozyrius ir Re\xc4\x8dica.'